Pirkkalalainen taksiyrittäjä julkaisi torstaina Facebookissa kuvan, jossa taksin kylkeen oli kiinnitetty huomattavan kokoinen plakaati.

Kyltissä luki: "Menkää kotiinne, jos ruoka ei kelpaa!"

Taksiyrittäjä seisoi auton vieressä ja näytti keskisormea. Kuvaa on tähän mennessä tykätty yli 11 000 kertaa ja jaettu yli 1 500 kertaa.

Yrittäjä Jarno Jamalainen kiistää, että hän olisi osoittanut viestiä turvapaikanhakijoita kohtaan, vaikka se on julkaistu samoihin aikoihin, kun Oulun Hiukkavaaran turvapaikanhakijat ovat protestoineet kehnoa ruokaa vastaan.

– Se on lukijan omassa korvienvälissä, mitä se tarkoittaa, Jamalainen sanoo.

Keskisormea Jamalainen sanoo näyttävänsä kuvaa ottavalle kaverilleen ja tavoittelevansa kyltin tekstillä kyytiinsä tyytymättömiä ravintola-asiakkaita.

Jamalainen myös toteaa, että kyltti oli autossa kiinni noin tunnin ajan.

Välitysyhtiö ei hyväksy

Tampereen Aluetaksi ei ole ilmeisesti tulkinnut kuvaa samalla tavalla. Jamalaisen mukaan välitysyhtiö ei eilisen jälkeen ole välittänyt hänelle kyytejä.

Oliko tämä liiketaloudellisesti huono siirto?

– Voi lyhyellä tähtäimellä näin olla.

Välitysyhtiön taksitarkastaja kertoo, että asia on otettu yhtiössä vakavasti.

– Asiaan on puututtu ja reagoitu nopeasti. Teksti ei ole missään suhteessa sellainen, joka kuuluisi näkyä meidän välityksessämme olevissa takseissa, taksitarkastaja Janne Lehtinen sanoo.

Lehtisen mukaan asia käsitellään yhtiössä. Sanktiokin on hänen mukaansa mahdollinen.

Taksiliiton toimitusjohtaja Timo Koskinen on sanoissaan vielä suorempi.

– Tämä on ihan älytöntä ja heijastuu koko suomalaiseen taksikenttään. On harmillista, että yhden yksittäisen henkilön teko heijastuu koko kenttään, Koskinen toteaa.

Hänen mukaansa on käsittämätöntä, että yrittäjä toimii näin.

– Ilmaisunvapaus on kaikilla, mutta pitäisi ymmärtää, mihin yhteyteen ilmaisunsa liittää.

Koskinen myös muistuttaa taksityön luonteesta.

– Taksinkuljettajan ja yrittäjän pitäisi aina ymmärtää, että kyseessä on puhtaasti asiakaspalveluyritys.

Jamalainen sanoo, ettei asia hänen mielestään kuulu Taksiliitolle. Hän myös toteaa, ettei ole Taksiliiton jäsen.

Otsikoissa aiemminkin

Jamalainen on ollut otsikoissa aiemminkin. Hän latasi talvella Facebookiin kuvan kassista, jossa oli iso määrä rahaa ja jauhopusseja. Kuvan saatteessa hän kyseli, kenelle moinen taksiin unohtunut kassi mahtaa kuulua.

Kyseessä ei ollut unohtunut kassi, vaan Jamalaisen itsensä lavastama pilakuva. Yrittäjän mukaan hän sai tuolloin kovaa palautetta kollegoiltaan.